Дэтхэнэ IэнатIэми
КIуэкIуэ Валерий и цIэр зезыхьэ Къэбэрдей-Балъкъэр къэрал мэкъумэш университетым дыгъуасэ щекIуэкIащ фэеплъ пэкIу. Ар теухуауэ щытащ щIэныгъэлI щыпкъэ, жылагъуэ, политикэ лэжьакIуэ цIэрыIуэ, КъБКъМУ-м и ректору илъэс куэдкIэ лэжьа, профессор, мэкъумэш щIэныгъэхэм я доктор Жэрыкъуэ Борис Хьэжмурат и къуэр дунейм зэрехыжрэ илъэс зэрырикъум. А махуэм ирихьэлIэу еджапIэ нэхъыщхьэм и пщIантIэм къыщызэIуахащ Жэрыкъуэм и фэеплъ сын.
Зэхуэсым цIыхушхуэ кърихьэлIат. Абы хэтащ КъБР-м и Парламентымрэ Правительствэмрэ я лIыкIуэхэр, республикэм и къалэхэм, куейхэм я администрацэхэм я Iэтащхьэхэр, жылагъуэ, дин зэгухьэныгъэхэм я пашэхэр, Налшык дэт еджапIэ нэхъыщхьэхэм я ректорхэр, щIэныгъэлIхэр, егъэджакIуэхэр, студентхэр. КъБКъМУ-м и ректоратым къызэригъэпэща зэIущIэм кърагъэблэгъат Жэрыкъуэ Борис къыщалъхуа Псыгуэнсу къуажэм щыщхэр, абы и благъэхэр, Iыхьлыхэр.
ЗэIущIэм и пэщIэдзэм къызэхуэсахэр дакъикъэкIэ хуэщыгъуащ дунейм ехыжам. ИужькIэ утыкум къихьэурэ куэд тепсэлъыхьащ цIыхугъэ лъагэ, щIэныгъэ куу, зэфIэкIышхуэ зыбгъэдэлъа, хэкупсэ нэсу дунейм тета Жэрыкъуэ Борис. Япэу псалъэ иратащ КъБР-м и муфтий Дзасэжь Хьэзрэталий. Дунейм ехыжам и цIэкIэ къызэхуэсахэм дыуэ яригъэщIри, ар къытеувыIащ Жэрыкъуэм и гъащIэр къызэпызыуда щIэпхъаджагъэхэм хуэдэ, ди жагъуэ зэрыхъущи, ди щIыналъэм иджыри къызэрыщыхъур.
— Алыхьым цIыхур къыщIигъэщIар бзаджэнаджагъэ илэжьынуракъым, атIэ IуэхуфIхэр зэфIихыу дунейм тетыну аращ, — къыхигъэщащ абы. — Хабзэми динми къемызэгъ апхуэдэ щIэпхъаджагъэхэр зезыхьэхэм ахэр къахуэгъунукъым дунейкIи ахърэткIи. Абыхэм къатехуэнущ Алыхьым и нэлатыр.
Дзасэжьым къызэхуэсахэр къыхуриджащ гъащIэм хэлъ мыхъумыщIагъэхэм псори зэкъуэту пэщIэувэну, къытщIэхъуэ щIэблэр абыхэм ящыхъумэным гулъытэ хэха хуэщIын хуейуи къигъэуващ.
Къызэхуэсахэм адэкIэ захуигъэзащ КъБКъМУ-м и ректор, профессор Щыхьмырзэ Мухьэмэд.
— ЗэгурыIуэныгъэр, зыужьыныгъэр, ефIэкIуэныгъэр зи гъащIэ мардэу щыта, унафэщI щыпкъэу икIи ныбжьэгъу пэжу диIа Жэрыкъуэ Борис Хьэжмурат и къуэр къызэрытхэмытыжрэ нобэ илъэс ирокъу. Абы иредгъэхьэлIащ и сурэтыр къызыхэIущIыкIа фэеплъ сын ректоратым и гупэм деж щыгъэувыныр, — жиIащ ректорым. — И гурылъ псоми хунэсакъым щIэныгъэлI цIэрыIуэр, жылагъуэ, политикэ лэжьакIуэ емышыр. Куэд щыгъуазэщ абы бгъэдэлъа зэфIэкI лъагэхэм. Дзыхь къыхуащIа дэтхэнэ IэнатIэми щхьэкIэ жэуаплыныгъэ зыхэзыщIэу лэжьа цIыху псэ къабзэм и гъащIэ мащIэр щапхъэщ абы къыдэлэжьахэм, иригъэджахэм, ныбжьэгъуу иIахэм, зыцIыхуу щытахэм папщIэ.
Щыхьмырзэм зэрыжиIамкIэ, барельеф къызэрызэIуахар Жэрыкъуэ Борис и фэеплъыр хъумэным хуэунэтIауэ университетым и ЩIэныгъэ советым къищта программэ хэхам и зы Iыхьэ къудейщ. Абы къызэщIиубыдэ Iуэхугъуэ псори гъэзэщIа хъуну къызэхуэсахэр къигъэгугъащ.
ЗэфIих егъэджэныгъэ-гъэсэныгъэ лэжьыгъэ иным, щIэныгъэ-къэхутэныгъэ къызэрымы-кIуэхэм къадэкIуэу, Жэрыкъуэр жыджэру хэтт республикэм, къэралым щекIуэкI жылагъуэ гъащIэм. КъБР-м и Парламентым и депутату, егъэджэныгъэмкIэ, щIэныгъэмрэ узыншагъэр хъумэнымкIэ комитетым хэту, Жэрыкъуэ Борис и пашэт «Урысей зэкъуэт» политикэ партым и щIыналъэ къудамэм Парламентым щиIэ лIыкIуэ гупым, партым и Совет нэхъыщхьэми хэтт. Апхуэдэ гукъэкIыжхэмкIэ къызэхуэсахэм ядэгуэшащ КъБР-м и Парламентым и УнафэщIым и къуэдзэ Бозий Натбий.
— Апхуэдиз лэжьыгъэ зэфIэзыгъэкI цIыху телъыджэм зэхэщIыкI куу бгъэдэлът. Псом хуэмыдэу ар яхуэнабдзэгубдзаплъэт студентхэм, дэтхэнэми и псэукIэм, еджэкIэм щыгъуазэ зищIыну хущIэкъуу, — къыхигъэщащ Бозийм. — ЦIыхур псэущ, ар къэнахэм ягу къагъэкIыжыху. Апхуэдэу щыхъукIэ, Жэрыкъуэ Борис иджыри псэущ, абы и фэеплъыр псэухэм дигу илъщи.
Бозийм и псалъэм пищэу, къызэхуэсахэм захуигъэзащ университетым и егъэджакIуэ нэхъыжьхэм ящыщ Шыхьбан Анатолэ.
— ЦIыху телъыджэт Жэрыкъуэр. Абы хэлъ хьэл-щэнхэм я нэхъыщхьэт цIыхугъэ лъагэр, пэжыгъэр. Къыщалъхуа щIыпIэм, хэкум я ехъулIэныгъэр зи плъапIэу щыта щIэныгъэлI щыпкъэр хущIэкъурт еджапIэ нэхъыщхьэм, абы и лэжьакIуэхэм я цIэхэр фIыкIэ зэригъэIуным, — къыхигъэщащ абы и къэпсэлъэныгъэм. — И ахърэтыр нэху Тхьэм ищI! Абы и нэгум кърихыу щыта гуапагъэр куэдрэ дигу илъынущ къыдэлэжьахэми иригъэджахэми.
КъБКъМУ-м и студентхэм я зэгухьэныгъэм и пашэ Шыбзыхъуэ Нарзан псалъэ дахэ куэд хужиIащ щIалэгъуалэм гъуэгугъэлъагъуэу, щапхъэу, чэнджэщэгъу Iущу яIа нэхъыжьыфIым.
— Республикэм и щIалэгъуалэ куэд гъуэгу пэжым тригъэуващ Жэрыкъуэ Борис. Абы хуэфэщэну дызэрыщытыным дыхущIэкъунущ ди еджапIэ нэхъыщхьэм и студентхэр, — жиIащ Нарзан. — И Iуэхухэм, гупсысэхэм пызыщэфын Тхьэм дищI.
Жэрыкъуэ Борис, егъэджакIуэм икIи гъэсакIуэм, щIэныгъэлIым икIи къэхутакIуэм, ныбжьэгъуфIым икIи унагъуэ дахэм и нэхъыжьыфIым теухуауэ зэхуэсым къыщыпсэлъащ иджыри цIыху зыбжанэ. Апхуэдэхэт абы и ныбжьэгъуфIу щытахэу Геккиев Заур, Хьэщэ Руслан, Ерчэн Темболэт сымэ, нэгъуэщIхэри. ЗэIущIэм зэрыщыжаIамкIэ, еджапIэм къыщызэрагъэпэщащ Жэрыкъуэ Борис и цIэр зезыхьэ фонд, щаубзыхуащ студент нэхъыфIхэр зэрагъэпэжэну стипендие щхьэхуэ.
Жэрыкъуэ Борис къызыхэкIа лъэпкъым, абы и унагъуэм къабгъэдэкIыу тхакIуэ, усакIуэ цIэрыIуэ, Борис мыгъуэм и анэ дэлъху Жылэтеж Сэлэдин фIыщIэ яхуищIащ зэIущIэр къызэзыгъэпэщахэмрэ абы къекIуэлIахэмрэ. ИужькIэ зэхуэсым хэтахэм удз гъэгъахэр тралъхьащ Жэрыкъуэ Борис и фэеплъым.
ЖЫЛАСЭ Маритэ.
Сурэтхэр МАМИЙ Руслан трихащ.
